钦定古今图书集成/理学汇编/文学典/第125卷 > 《祭石曼卿文》前人
## 钦定古今图书集成/理学汇编/文学典/第125卷 > 《祭石曼卿文》前人

“呜呼曼卿，生而为英，死而为灵。其同乎万物，生死而
复归于无物者，暂聚之形，不与万物共尽，而卓然其
不朽者，后世之名。此自古圣贤莫不有，然而著在简
册者，昭如日星。呜呼曼卿，吾不见子久矣。犹能髣髴
子之平生。其轩昂磊落，突兀峥嵘，而藏埋于地下者，
意其不化为朽壤，而为金玉之精。不然，生长松之千
尺，产灵芝而九茎。奈何荒烟野蔓，荆棘纵横，风凄露
下，走燐飞萤。但见牧童樵叟，歌吟而上下，与夫惊禽
骇兽，悲鸣踯躅而咿嘤。今固如此，更千秋而万岁兮，
安知其不穴藏狐貉与鼯鼪。此自古圣贤亦皆然兮，
独不见夫累累兮，旷野与荒城。”呜呼曼卿，盛衰之理，
吾固知其如此。而感念畴昔，悲凉凄怆，不觉临风而
陨涕者，有愧夫太上之忘情。